  Виталий Пронин Можга ёросысь Юдрук гуртысь ошмес пыртэмын корка пушкы.Можга ёросысь Юдрук гурт шортӥ ик ошмес бызе! Татчы толшоре, Йӧвылэсултон  дыръя, кезьыт вуэн пыласькыны яратӥсьёс куинь-ньыль гуртъёсысь уйшор вакыт лыкто но ведра вуэз  йыр вылтӥзы кисьто.Туэ тулыс юдрукъёс ошмессэс липет улэ пыртон, котырзэ сузян, дырдызэ выльдон сярысь кенешизы. Азьветлӥсьсы но кивалтӥсьсы луиз гуртысьтызы фермаен кивалтӥсь Николай Кузьмин. Та воргоронлэн киосыз зарниесь - котьма лэсьтыны пӧрмытэ, тужгес - тӥрен но пуэн. Вазиськизы колхоз кивалтӥсьлы, пилорамаысь ужбергатӥсьёслы, гурт калыклы. Кин маин юрттӥськиз: уксёен но, тӥрлыкен но.Котькуд ӝыт воргоронъёс ошмессы доры люкаськылӥзы, пӧсьто-лэзьлэн пумаз со дась вал ини. Табере та интыез уд тодма. Корт гумыетӥ бызьыса, ву ваське бадӟым тусе, отын пу решёткаен пыласькон инты лэсьтэмын. Со висъямын ӵуж-ӵуж вӧлэм пулъёслэсь бӧлетэн. Ошмес вадьсын кык обросъёс, паллян палаз паськыт, югыт укно, дӥськут ошылон, бур палаз - пыласькон тазъёс. Висъет сьӧры потӥсь ошмес ву нош ик усе бадӟым пу тусе, таиз - дћсь гылъян инты. Ӵоксэтэз усьтӥськод но, ву ураметӥ азьлань бызе. Нош ӧрыз уг адскы - вадьсаз туж кузесь чугун рельсаос юнматэмын, отӥ кошке сяськаосын чеберъям вагонъёсын поезд.Тужгес паймымонэз - та ошмес чебер корка пушкын, липет йылаз черкын выллем купол лэсьтэмын - шунды шорын со зарни кадь чиля. Та  чебер юртэ пыраны куинь ӧс лэсьтэмын, ньыль укно ӵогемын. Вӧзаз - лыз буям кенерен котыртэм сяська сад. Огпалаз - ошмес вамен потан чебер выж. Со вылын но сяськаос, сяськаос…Уллапалазгес быдэс гурт тэрымон ӝӧк, ӟусъёс пуктэмын. Табере юдрукъёс вань шулдыръяськонъёссэс татын ортчытъяло. Палэназгес волейболэн шудон сетка, лэчыранъёс. Ми Александрово школаысьтым драмкружоке ветлӥсь пиналъёсын татчы экскурсиен вуылӥмы, табере выльысь но выльысь сюлэм та ошмес доры кыске.Нош вуэз кыӵе ческыт! Юдрукъёс та ошмессэс вӧсятыны юромо баџкоез  ӧтчаллям, табере эшшо но мургес оско вулэн эмъясь кужымезлы. Римма Рылова.                                  Можга ёрос, Александрово гурт      Теги: авторъёс  